અમદાવાદ: પાંચ મહિનાથી પ્રોજેક્ટના પ્લાન થતાં નથી. આની સૌથી વધુ અસર કન્સ્ટ્રક્શન ઉદ્યોગ પર નભતા લગભગ 1 કરોડ લોકોને થઈ છે અને તેમની રોજી રોટી છીનવાય તેવી પરિસ્થિતિ પેદા થઈ છે. બિલ્ડરોએ 8 વખત રજૂઆત કર્યા છતાં હજુ સુધી કોઈ પરિણામ આવ્યું નથી. આખરે શનિવારે ગાહેડ ભવન ખાતે બાંધકામ ઉદ્યોગ સાથે સંકળાયેલા બિલ્ડરો, એન્જિનિયર, આર્કિટેક્ટ, કોન્ટ્રાક્ટરો સહિત 400થી વધુ લોકોની બેઠક મળી હતી. જેમાં સરકારની કામગીરી સામે અસંતોષ વ્યક્ત કરી હવે જો પ્લાન કરવાની ઓફલાઈન સિસ્ટમ અમલમાં ન મૂકાય તો ગુરુવારથી સરકાર સામે અસહકારનું આંદોલન કરવાનો ઠરાવ પસાર કરાયો હતો. અગાઉ ઓફલાઈનમાં અમદાવાદ મ્યુનિ.માં 100 પ્લાનની સામે 40ને મહિને રજાચિઠ્ઠી મળતી હતી. ઓનલાઈનથી ચાર મહિનામાં 388માંથી માંડ 78 પ્લાન પાસ થયા છે અને તે પણ માત્ર બંગલા અથવા બે પ્લોટને એકમાં મર્જર કરવાના. ઉદ્યોગે હવે સોફ્ટવેર કંપની સામે ફોજદારીની માગણી કરી છે.